Diari Oficial de la Generalitat Valenciana


Sumari del DOGV 3509, del 03-06-1999 (1999/4207)

RESOLUCIÓ de 31 de març de 1999, del conseller de Presidència, pel qual es disposa l'obertura del període d'informació pública sobre la creació del Col·legi Oficial de Decoradors i Dissenyadors d'Interior de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3509

Data del DOGV
:   03-06-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/4207


Data del document
:   31-03-1999

Organisme emissor
:   Conselleria de Presidència

Tipus de document
:   Resolució

Descriptors 

:   * professió artística
    * legislació
    * col·legi professional

RESOLUCIÓ de 31 de març de 1999, del conseller de Presidència, pel qual es disposa l'obertura del període d'informació pública sobre la creació del Col·legi Oficial de Decoradors i Dissenyadors d'Interior de la Comunitat Valenciana. [1999/M4207]
  
La Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en el seu article 7.3 disposa que, mitjançant llei de la Generalitat, i amb respecte a les competències de l'estat, podran crear-se en l'àmbit de la Comunitat Valenciana col·legis professionals per segregació d'altres d'àmbit superior al de la comunitat autònoma.
  
L'Assemblea General de Col·legiats de la Delegació Territorial del Col·legi Nacional de Decoradors en la Comunitat Valenciana, celebrada el dia 11 de desembre de 1997, va acordar, per unanimitat, sol·licitar la constitució i creació del Col·legi Oficial de Decoradors i Dissenyadors d'Interior de la Comunitat Valenciana, per segregació del Col·legi Nacional. Aquesta segregació compta amb la ratificació favorable del Col·legi Nacional de Decoradors.
  
Després de la promulgació de la citada Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, el president de la Junta Rectora de la Delegació Territorial del Col·legi Nacional de Decoradors en la Comunitat Valenciana va formalitzar, davant de la Conselleria de Presidència, la sol·licitud de creació del Col·legi Oficial de Decoradors i Dissenyadors d'Interior de la Comunitat Valenciana.
  
De conformitat amb allò que disposa l'article 6 de la citada Llei 6/1997, de 4 de desembre, per Acord del Govern Valencià adoptat en la seua reunió de 23 de febrer de 1999, s'ha acordat iniciar el corresponent procediment, procedint-se a l'elaboració de l'avantprojecte de Llei de Creació del Col·legi Oficial de Decoradors i Dissenyadors d'Interior de la Comunitat Valenciana, que s'inclou com annex en aquesta resolució.
  
Per tot allò que s'ha exposat, i en ús de les competències atribuïdes pel Decret 30/1997, de 26 de febrer, pel que s'aprova el Reglament Orgànic i Funcional de la Conselleria de Presidència, resolc:
  
Primer
  
Sotmetre a informació pública, per un termini de 30 dies, l'avantprojecte de Llei de Creació del Col·legi Oficial de Decoradors i Dissenyadors d'Interior de la Comunitat Valenciana, a fi que els titulars de drets o interessos legítims, individuals o col·lectius, afectats per la creació del citat col·legi, formulen les al·legacions que estimen pertinents.
  
Segon
  
Les al·legacions, a què es fa referència en l'apartat anterior, es presentaran en el Registre General d'aquesta conselleria, situat al carrer de l'Historiador Chabás número 2, de València 46977, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 31 de març de 1999.- El conseller de Presidència: José Joaquín Ripoll Serrano.
  
ANNEX
  
Avantprojecte de Llei de Creació del Col·legi Oficial de Decoradors i Dissenyadors d'Interior de la Comunitat Valenciana
  
Preàmbul
  
La Constitució Espanyola, en el seu article 149.1.18, reserva a l'estat la competència sobre les bases del règim jurídic de les administracions públiques, i en el seu article 36, preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria, dictada per l'estat, es troba recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny i la Llei 7/1997, de 14 d'abril, sobre Sòl i Col·legis Professionals.
  
Per la seua banda, l'Estatut d'Autonomia de la Comunitat Valenciana, en el seu article 31, apartat 22, confereix a la Generalitat Valenciana competència en matèria de col·legis professionals i exercici de les professions titulades, sense perjudici del que disposa l'article 36 i 139 de la Constitució.
  
En ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7.3 de la qual es disposa que, mitjançant llei de la Generalitat Valenciana, i amb respecte a les competències de l'estat, podran crear-se en l'àmbit de la Comunitat Valenciana col·legis professionals per segregació d'altres d'àmbit superior al de la comunitat autònoma.
  
L'Assemblea General de Col·legiats, de la Delegació Territorial del Col·legi Nacional de Decoradors en la Comunitat Valenciana, va acordar per unanimitat sol·licitar la constitució i creació del Col·legi Oficial de Decoradors i Dissenyadors d'Interior de la Comunitat Valenciana, per segregació del Col·legi Nacional. Aquesta segregació compte amb la ratificació favorable del Col·legi Nacional de Decoradors.
  
Els estudis en escoles d'Arts Aplicades i Oficis Artístics, amb cinc especialitats, entre les quals es contemplava l'especialitat de Decoració i Art Publicitari, van ser regulats pel Decret 2127/1963, de 24 de juliol, i, mitjançant Decret 893/1972, de 24 de març, es va crear el Col·legi Nacional Sindical de Decoradors, els estatuts del qual, en el seu article 90, tenen prevista la constitució de delegacions territorials del Col·legi Nacional.
  
D'altra banda, les atribucions i facultats d'aquest col·lectiu de professionals de les Arts Plàstiques, que van ser recollides en el Decret 902/1977, d'1 d'abril, són molt àmplies. I, conforme el que disposa l'article 1 del citat text reglamentari, comprenen: la formulació i redacció de projectes de decoració que no afecten a elements estructurals resistents, ni a les instal·lacions de servei comú de l'obra principal, determinades en el projecte aprovat i objecte de les preceptives llicències administratives; la direcció dels treballs de decoració; la seua programació i control així com el certificat de la seua execució; concepció de dissenys aplicables a tota decoració; el control i la valoració de la qualitat dels materials i elements que intervinguen en la decoració, i la realització de valoracions, peritatges, informes i dictàmens sobre projectes i realitzacions de decoració.
  
Amb l'entrada en vigor de la Llei 1/1990, Orgànica d'Ordenació del Sistema General Educatiu, de 3 d'octubre, els seus articles 47 i 48 van regular com a ensenyaments de règim especial, en cicles de formació específica, els ensenyaments d'Arts Plàstiques i de Disseny, equivalents a la Formació Professional, contemplada en el capítol IV de la citada llei, en els seus graus mitjà i superior.
  
Així mateix, el Reial Decret 404/1994, d'11 de març, va establir el sistema d'equivalències entre els ensenyaments artístics anteriors a l'entrada en vigor de la citada Llei 1/1990, de 3 d'octubre, amb els nous cicles formatius. Així, doncs, el seu article 4 assenyala que el títol de graduat en Arts Aplicades i Oficis Artístics, corresponents als estudis impartits en escoles d'Arts Aplicades i Oficis Artístics, regulats pel Decret 2127/1963, de 24 de juliol, i dels plans experimentals d'aquests Centres, previstos pel Reial Decret 799/1984, de 28 de març, i el Reial Decret 942/1986, de 9 de maig, es declaren equivalents a tots els efectes al títol de tècnic superior contemplat en l'article 35.2 de la Llei 1/1990; títol que s'equipara als estudis de formació professional de grau superior.
  
Després de la promulgació de la citada Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, el president de la Junta Rectora, de la Delegació Territorial del Col·legi Nacional de Decoradors en la Comunitat Valenciana, va formalitzar, davant de la Conselleria de Presidència, la sol·licitud de creació del Col·legi Oficial de Decoradors i Dissenyadors d'Interior de la Comunitat Valenciana.
  
Des del punt de vista de l'interés públic, la creació del Col·legi Oficial de Decoradors i Dissenyadors d'Interior de la Comunitat Valenciana, en què s'integren els professionals que, disposant dels coneixements i titulació necessaris i suficients, exercisquen aquesta professió, permetrà dotar a un ampli col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió.
  
Article 1. Creació
  
Es crea el Col·legi Oficial de Decoradors i Dissenyadors d'Interior de la Comunitat Valenciana, per segregació del Col·legi Nacional de Decoradors, com a corporació de dret públic, amb personalitat jurídica pròpia i plena capacitat per al compliment de les seues finalitats.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. Per a l'exercici de la professió de decorador, en l'àmbit territorial de la Comunitat Valenciana, és obligatòria la prèvia incorporació al Col·legi Oficial de Decoradors i Dissenyadors d'Interior de la Comunitat Valenciana, sense perjudici del que disposa l'article 3.2 de la Llei 2/1974, de 13 de febrer, de Col·legis Professionals, segons la redacció donada per la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals.
  
2. La incorporació al Col·legi Oficial de Decoradors i Dissenyadors d'Interior de la Comunitat Valenciana requerirà estar en possessió del títol oficial de diplomat en Arts Aplicades i Oficis Artístics, en l'especialitat de Decoració, regulat pel Decret 2127/1963, de 24 de juliol, o els declarats equivalents a aquest, pel Real Decret 404/1994, d'11 de març.
  
Disposicions transitòries
  
Primera
  
La Delegació Territorial en la Comunitat Valenciana, del Col·legi Nacional de Decoradors, designarà una comissió gestora que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Decoradors i Dissenyadors d'Interior de la Comunitat Valenciana, en què es regule la convocatòria i el funcionament de l'Assemblea Col·legial Constituent, de què formaran part tots els professionals inscrits en el cens de Decoradors i Dissenyadors d'Interior que treballen en la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts del Col·legi Oficial de Decoradors i Dissenyadors d'Interior de la Comunitat Valenciana i elegirà els membres dels òrgans col·legials de govern.
  
2. L'acta de l'Assemblea Constituent es trametrà a la Conselleria de Presidència o òrgan competent en matèria de col·legis professionals i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
Disposició final
  
Única
  
La present llei entrarà en vigor el mateix dia de la seua publicació en el Diari Oficial de la Generalitat Valenciana.